Európske hry

Európske hry sú kontinentálne medzinárodné multi-športové podujatie, organizované Európskym olympijským výborom (EOV) pod patronátem MOV od roku 2015.
História.
Hoci sa o usporiadaní Európskych hier diskutovalo dlhé roky, o ich realizáciu sa pričinil až írsky funkcionár, prezident EOV Patrick Hickey. Vznik podujatia schválili zástupcovia 49 členských krajín EOV na 41. zasadnutí Európskych olympijských výborov 8. decembra 2012 v Ríme. Projekt kontinentálnych hier podporilo 38 hlasujúcich, ôsmi boli proti a traja sa zdržali.
Európa, športovo najrozvinutejší svetadiel zaostala v organizovaní kontinentálnych športových hier ďaleko za ostatnými kontinentami. Panamerické hry a Ázijské hry sa konajú už od roku 1951, prvé ročníky týchto podujatí sa uskutočnili v argentínskom Buenos Aires resp. v indickom Dillí. Africké hry usporiadali prvýkrát v roku 1965 v Brazzaville v Kongu. Do vzniku Európskych hier bol jediným celoeurópskym multi-športovým podujatím Európsky olympijský festival mládeže, určený pre mladých športovcov do 17 rokov.
Premiérové Európske hry sa konali v roku 2015 v hlavnom meste Azerbajdžanu Baku, ktoré bolo jediným kandidátom na usporiadanie podujatia. Takmer 6000 športovcov súťažilo v 20 športoch, vo väčšine sa predstavila európska špička. Výnimkou boli dva hlavné olympijské športy, v atletike sa uskutočnila len súťaž III. ligy ME družstiev a v plávaní sa udeľovali medaily v rámci ME juniorov. Slovensko vyslalo do Baku dosiaľ najväčšiu výpravu v histórii, dovtedy najviac športovcov – 112 reprezentovalo na OH 2000 v Sydney. Pôvodne bolo v nominácii 174 športovcov v 16 športoch, nakoniec sa predstavilo v Baku 170 Slovákov, 99 mužov a 71 žien. Na slávnostnom otvorení bol našim vlajkonosičom triatlonista Richard Varga. Historicky prvú medailu, bronzovú získal zápasník István Lévai, prvé zlato strelci Zuzana Rehák-Štefečeková a Erik Varga. Najúspešnejšia bola na Hrách výprava Ruska s bilanciou 79 zlatých, 40 strieborných a 45 bronzových medailí, Slovensko obsadilo s bilanciou 2-2-3 pôvodne 23. miesto, no dodatočne sme prišli o zlato z atletickej súťaže družstiev a v hodnotení krajín sme poklesli na 28. priečku.
Európske hry 2019 malo pôvodne usporiadať Holandsko v ôsmich mestách, no projekt nezískal podporu vlády, ani veľkých miest a tak sa organizácie ujal bieloruský Minsk. Európske hry mali menší rozsah ako pred štyrmi rokmi, 4000 účastníkov súťažilo v 15 športoch. Z programu vypadlo plávanie, atletické súťaže mali netradičný formát, súťažilo sa v tímových dueloch v deviatich disciplínach, v technických vyraďovacím spôsobom a celý duel ukončila miešaná štafeta na spôsob stíhacích pretekov známych napríklad z biatlonu. Slovensko reprezentovalo 75 športovcov v 13 športoch, vlajkonosičom výpravy bol medailista z predošlých Hier strelec Juraj Tužinský. V Minsku sme zaznamenali ústup z pozícií, v bilancii krajín sme so ziskom štyroch medailí obsadili až 37. miesto. Najcennejšiu striebornú získal šprintér Ján Volko v behu na 100 metrov. Dva bronzové kovy pridali kanoisti, tretí vybojoval boxer Andrej Csemez. Strelci nenadviazali tentoraz na úspech spred štyroch rokov, pozitívne možno hodnotiť fakt, že sa viac presadili mladší športovci.
Referencie.